การประกอบธุรกิจของแต่ละสายผลิตภัณฑ์

1.  (1) ลักษณะผลิตภัณฑ์

  ธุรกิจอสังหาริมทรัพย์ได้เกิดการเปลี่ยนแปลงไปมากหลังจากที่ประเทศ ประสบภาวะวิกฤต
  ไม่ว่าจะเป็นสิ่งแวดล้อมทางธุรกิจได้แก่ การเมือง เศรษฐกิจ สังคม และเทคโนโลยี่
  หรือกำลังซื้อตลอดจนอำนาจต่อรองของผู้ซื้อ ปัจจัยเหล่านี้
  ส่งผลให้ผู้ประกอบการต้องปรับตัวเพื่อนำเสนอสินค้าให้ตรงความต้องการของตลาด

ในส่วนของบริษัท ลักษณะการประกอบธุรกิจโดยส่วนใหญ่คือ
การพัฒนาอสังหาริมทรัพย์เพื่อขายในรูปของโครงการซึ่งประกอบด้วย บ้านเดี่ยว บ้านแฝด
ทาวน์เฮ้าส์ และคอนโดมิเนียม ซึ่งกระจายอยู่ทั้งในตัวเมืองและปริมณฑล , การรับสร้างบ้านทั่วไป
, การให้เช่าอาคารสำนักงาน (รายละเอียดโครงการตามเอกสารแนบ 3 แบบย่อย 3)
โดยมีธุรกิจรองคือ ธุรกิจสนามกอล์ฟและการให้เช่าอาคารสำนักงาน

  ซึ่งบริษัทฯ เอง มีการพัฒนารูปแบบของผลิตภัณฑ์อย่างต่อเนื่อง
  เพื่อสนองความต้องการของกลุ่มลูกค้าเป้าหมาย ไม่ว่าจะเป็นการวางผังแปลงที่ดิน
  แบบบ้านที่เน้นประโยชน์ใช้สอย และตัดทอนรายละเอียดที่ไม่จำเป็น
  ทั้งนี้เพื่อสามารถนำเสนอผลิตภัณฑ์ในระดับราคาที่ลูกค้าต้องการหรืองวดผ่อนดาวน์ที่สั้นลง
  และประสิทธิภาพงานก่อสร้างที่สูงขึ้น ทำให้สามารถส่งมอบงานแก่ลูกค้าได้เร็วขึ้น
  จำนวนเปอร์เซ็นต์ผ่อนดาวน์ที่น้อยลง
  สอดรับกับที่สถาบันการเงินปล่อยกู้ให้ลูกค้ากู้ซื้อบ้านได้สูงขึ้นในปัจจุบัน

  (2) การตลาดและภาวะการแข่งขัน

ก) นโยบายและลักษณะการตลาดและการแข่งขันของผลิตภัณฑ์และบริการที่สำคัญ

  บริษัทฯนำเสนอสินค้าโดยยึดนโยบาย “ความคุ้มราคา”(Value for Money)แก่ลูกค้า กล่าวคือ
  ลูกค้าจะได้รับสินค้าและบริการที่ดีในราคาที่เหมาะสม ประเภทของสินค้าประกอบด้วย บ้านเดี่ยว
  บ้านแฝด ที่ดินเปล่า คอนโดมิเนียม และรับสร้างบ้าน ระดับราคาเฉลี่ยประมาณ 1- 3 ล้านบาท

  ซึ่งในปี 2544 ได้เปิดโครงการ”ชวนชื่นลาดพร้าว”
  นำเสนอสินค้าประเภทบ้านเดี่ยวและบ้านแฝดในราคา 4-10 ล้านบาท
  เป็นการขยายฐานลูกค้าไปยังกลุ่มที่มีรายได้สูงและปานกลางค่อนข้างสูง

  ลักษณะลูกค้าจะเป็นผู้ใช้โดยตรง (end user)
  จึงไม่มีความเสี่ยงในการพึ่งพิงลูกค้ารายใดเป็นพิเศษ
  กลุ่มลูกค้าเป้าหมายเป็นกลุ่มผู้มีรายได้ระดับกลางขึ้นไป ช่วงอายุประมาณ 25-40 ปี
  อาชีพรับจ้างเอกชน, ธุรกิจส่วนตัว เป็นส่วนใหญ่
  สำหรับช่องทางการจำหน่ายจะใช้วิธีขายตรงแก่ลูกค้า
  โดยมีสำนักงานขายประจำแต่ละหน่วยงานและสำนักงานใหญ่

2)  ภาวะการแข่งขัน

  ปี 2544 ที่ผ่านมาเป็นปีที่ธุรกิจอสังหาริมทรัพย์เริ่มฟื้นตัวอย่างเห็นได้ชัด โดยเฉพาะประเภท

ที่อยู่อาศัยทั้งนี้ด้วยเหตุผลหลายประการ ไม่ว่าเป็นภาวะดอกเบี้ยที่ต่ำเป็นประวัติการณ์
สถาบันการเงินต่างๆพากันให้แคมเปญจูงใจเพื่อช่วงชิงตลาดสินเชื่อที่อยู่อาศัยรายย่อย
รวมทั้งมาตรการของรัฐ

ในการกระตุ้นธุรกิจอสังหาริมทรัพย์ เช่น การลดภาษีธุรกิจเฉพาะ ภาษีเงินได้
ค่าธรรมเนียมการโอนอสังหาริมทรัพย์
การอนุญาตให้นำรายจ่ายซื้ออสังหาริมทรัพย์และดอกเบี้ยมาหักเป็นค่าใช้จ่ายในการคำนวนภาษีเงินได้
อีกทั้งสินเชื่อโครงการกองทุนบำเหน็จบำนาญข้าราชการ (กบข.)และธนาคารอาคารสงเคราะห์
(ธอส.) เหล่านี้ล้วนส่งให้ผู้บริโภคตัดสินใจซื้อบ้านในปีที่ผ่านมา และต่อเนื่องมาถึงปี 2545

  จะเห็นได้ว่า เริ่มจากช่วงต้นถึงกลางปี 2544 ตลาดที่มาแรง ได้แก่ ที่อยู่อาศัยประเภทบ้าน

เดี่ยวราคาสูงถึงปานกลางค่อนข้างสูง ( 4.5 ล้านบาทขึ้นไป )
ในทำเลที่ไม่ไกลจากใจกลางเมืองมากนัก และคอนโดมิเนียมชั้นดีในทำเลใจกลางเมือง
ทั้งนี้เนื่องจากผู้บริโภคกลุ่มนี้เป็นกลุ่มที่มีความแข่งแกร่งด้านฐานะการเงิน
ไม่มีความกังวลในความมั่นคงของรายได้
และเล็งเห็นว่าการลงทุนในอสังหาริมทรัพย์ย่อมคุ้มค่ากว่าการนำไปฝากธนาคารในภาวะที่อัตราดอกเบี้ยต่ำเช่นนี้
ต่อมาในช่วงปลายปีเกิดโครงการกบข.-ธอส. ซึ่งช่วยกระตุ้นตลาดระดับล่าง-กลาง เช่น
ทาวน์เฮ้าส์และคอนโดมิเนียมราคาถูก
ทั้งหมดนี้ส่งผลเนื่องหนุนให้ตลาดอสังหาริมทรัพย์กลับมาคึกคักอีกครั้ง

  การเปลี่ยนแปลงที่สำคัญอีกอย่างหนึ่งในปีที่ผ่านมาคือ ทัศนคติของผู้บริโภคในการเลือกซื้อ

บ้านพร้อมอยู่แทนการเลือกแบบบ้านและก่อสร้างระหว่างผ่อนดาว์เช่นที่ผ่านมา
ทั้งนี้เป็นผลส่วนหนึ่งมาจากเหตุการณ์ส่วนหนึ่งระหว่างวิกฤตเศรษฐกิจ
ซึ่งผู้ประกอบการหลายรายต้องหยุดดำเนินการกลางคันและไม่สามารถส่งมอบบ้านให้ลูกค้าได้
ประกอบกับผู้ประกอบการรายใหญ่บางรายได้ใช้การสร้างบ้านพร้อมโอนเป็นจุดขาย
จึงเกิดการกระตุ้นตลาดในส่วนนี้

  สำหรับบริษัทฯ เองในปีที่ผ่านมา ได้เปิดโครงการชวนชื่นลาดพร้าว เป็นบ้านเดียวและบ้าน

แฝด ระดับราคา 4-10 ล้านบาท
เพื่อรองรับตลาดในส่วนนี้นอกเหนือไปจากฐานลูกค้าเดิมของบริษัทฯ ที่ระดับ 1-3 ล้านบาท
สำหรับบ้านพร้อมโอน บริษัทฯได้ดำเนินการด้วยความระมัดระวัง
โดยจำกัดจำนวนในการสร้างแต่ละครั้งสำหรับโครงการ และสร้างเพิ่มทดแทนแปลงที่ขายไปเท่านั้น
และบริษัทฯยังเน้นก่อสร้างบ้านระหว่างผ่อนดาวน์ด้วย
เพื่อตอบสนองลูกค้าที่ต้องการเลือกแบบบ้านบนทำเลแปลงที่ตนพอใจ
และลูกค้าที่ต้องการต่อเติมเปลี่ยนแปลง

  แนวโน้มในปี 2545 คาดว่าตลาดที่อยู่อาศัยจะเติบโตต่อเนื่องจากปัจจัยเกื้อหนุนที่กล่าวมา

และจากแนวโน้มภาวะเศรษฐกิจโดยรวมที่ส่อเค้าการฟื้นตัว ย่อมส่งผลให้ผู้บริโภคเกิดความมั่นใจ
และตัดสินใจซื้อบ้านเพิ่มขึ้น การแข่งขันในปีหน้า ยังคงอาศัยปัจจัยหลัก คือ ทำเลที่ตั้ง ราคา คุณภาพ
แบบบ้านและพื้นที่ใช้สอย นอกจากนี้
ผู้ประกอบการยังจะหันมาเสนอข้อจูงใจผู้บริโภคด้วยเงินดาวน์ที่ต่ำ (เช่น 5% - 10 %)
ทั้งนี้ส่วนหนึ่งเพื่อรับกับการขายบ้านพร้อมโอน

(3) การจัดหาผลิตภัณฑ์หรือบริการ

  ที่ดินและวัสดุก่อสร้าง

1)  ลักษณะการจัดให้ได้มาซึ่งผลิตภัณฑ์

  ในช่วงปีที่ผ่านมาบริษัทฯไม่ได้ดำเนินการจัดซื้อวัตถุดิบ (ที่ดิน) เพิ่มเติม
  เนื่องจากบริษัทฯมีที่ดินที่รอการพัฒนาอยู่จำนวนหนึ่ง (ประมาณ 39% ของสินทรัพย์รวม)
  ซึ่งบริษัทฯได้ซื้อไว้ในราคาต้นทุนที่ถูกและเล็งเห็นว่าเป็นทำเลสำคัญในอนาคตที่จะพิจารณาวางแนวทางในการพัฒนาเป็นลำดับต่อไป
  ซึ่งในปัจจุบันมีนโยบายมุ่งเน้นพัฒนาส่วนต่อเนื่องหรือทำเลใกล้เคียง
  โครงการปัจจุบันโดยศึกษาความต้องการของผู้บริโภค, แนวโน้มของตลาดขณะนั้น

  ในส่วนของวัตถุดิบ(วัสดุก่อสร้าง) บริษัทฯจะใช้นโยบายจัดจ้างผู้รับเหมามาดำเนินการ
  ดังนั้นวัสดุส่วนใหญ่จึงสั่งซื้อผ่านผู้รับเหมาโดยตรง ยกเว้นวัสดุบางชนิดที่ต้องเน้นการควบคุมคุณภาพ
  บริษัทฯจะสั่งซื้อเองจากบริษัทฯผู้ผลิตหรือจากบริษัทในเครือ
  ทำให้เกิดสัมพันธ์ที่ดีกับผู้ผลิตและผู้จำหน่าย

  ที่ผ่านมาบริษัทฯไม่มีการซื้อวัตถุดิบจากผู้ผลิตหรือผู้จำหน่ายรายใดเกินกว่าอัตราร้อยละ 30
  ของมูลค่าการซื้อวัตถุดิบทั้งหมด

2)  ผลกระทบต่อสิ่งแวดล้อม

  - ผลกระทบและการดำเนินการป้องกัน

1.  ทรัพยากรสิ่งแวดล้อมทางกายภาพ

สภาพภูมิประเทศ ควรมีการจัดทำรั้วกำแพงรอบบริเวณบ้านพักคนงาน
ให้เป็นสัดส่วนการปลูกต้นไม้และสวนหย่อม ด้านหน้าโครงการเพื่อความสวยงาม

การชะล้างพังทลายของดิน มีการสร้างเขื่อนกันดินบริเวณพื้นที่หน้าโครงการใกล้กับแนวคลอง

คุณภาพอากาศ ป้องกันฝุ่นละอองในพื้นที่โครงการโดยการฉีดพรมน้ำ,
ตรวจสอบเครื่องจักรกลที่ใช้ในการก่อสร้างให้อยู่ในสภาพดี เพื่อลดการเกิดเขม่าและควัน

เสียงและการสั่นสะเทือน
ตรวจสอบเครื่องจักรกลในการก่อสร้างให้อยู่ในสถานที่เสมอเพื่อลดการเกิดเสียงดัง
อันเนื่องจากเครื่องจักรชำรุด
และไม่ดำเนินกิจกรรมใดๆที่ก่อให้เกิดเสียงดังรบกวนในช่วงเวลาพักผ่อนของชุมชน (หลังเวลา
19.00 น.)

ทรัพยากรน้ำ จัดให้มีรางระบายน้ำรอบๆ บ้านพักคนงาน
และบ่อพักน้ำชั่วคราวเพื่อรองรับน้ำเสียจากกิจกรรมต่างๆของคนงาน, จัดสร้างระบบบำบัดน้ำเสีย
และสิ่งปฏิกูลจากคนงานโดยจัดสร้างเป็นแบบเกรอะ-กรองไร้อากาศและจัดให้มีการสูบกากตะกอนในบ่อเกรอะไปกำจัด

2.  ทรัพยากรชีวภาพ

มีการดำเนินการตามมาตรการป้องกัน / ลดผลกระทบต่อทรัพยากรกายภาพอย่างเคร่งครัด
เพื่อไม่ก่อให้เกิดผลกระทบ

3. คุณค่าการใช้ประโยชน์ของมนุษย์

แหล่งน้ำใช้ มีการแนะนำให้คนงานใช้น้ำอย่างประหยัด
โดยการนำน้ำจากคลองหรือจากบ่อพักน้ำมาใช้ในกิจกรรมก่อสร้างบางส่วน
เช่นการล้างอุปกรณ์ก่อสร้าง

การใช้ไฟฟ้า มีการแนะนำให้คนงานใช้ไฟฟ้าอย่างประหยัด,
ใช้อุปกรณ์ไฟฟ้าที่ได้มาตรฐานประหยัดพลังงานและมีอายุการใช้งานยาวนาน,
เดินสายและติดตั้งอุปกรณ์ไฟฟ้าตามมาตรฐานของการไฟฟ้าฯ

การกำจัดขยะมูลฝอย
รอบรอบขยะหรือเศษวัสดุที่เกิดจากการก่อสร้างกองรวมไว้ไม่ให้กระจัดกระจาย
และนำกลับมาใช้ประโยชน์ใหม่หรือนำไปถมที่, จัดภาชนะรองรับให้เพียงพอกับปริมาณขยะที่เกิดขึ้น,
มีฝาปิดมิดชิด

การระบายน้ำและป้องกันน้ำท่วม จัดให้มีรางระบายน้ำรอบๆบริเวณและบ่อพักน้ำชั่วคราว

การคมนาคม หลีกเลี่ยงวัสดุก่อสร้างในชั่วโมงเร่งด่วน,
จำกัดความเร็วของรถบรรทุกโดยเฉพาะเมื่อเข้าเขตชุมชน และปฏิบัติตามพระราชบัญญัติ
การขนส่งอย่างเคร่งครัด, ขับรถด้วยความระมัดระวัง
ห้ามจอดรถในบริเวณที่ทำให้เกิดการกีดขวางการจราจร

4.  คุณภาพชีวิต

อาชีวอนามัย ต้องพิจารณาด้านมาตรการความปลอดภัย,
การจัดให้มีการดูแลการใช้อุปกรณ์ป้องกันอันตราย
และมีการตรวจสอบเพื่อความปลอดภัยในการทำงาน, มีการอบรมชี้แจงมาตรการต่างๆแก่
หัวหน้าคนงาน หรือจัดหาคู่มือพร้อมคำชี้แจงใช้เพื่อให้เกิดสำนึก
และเข้าใจในเรื่องความปลอดภัยให้ดียิ่งขึ้น, มีการจัดหาสวัสดิการด้านสุขาภิบาลต่างๆ เช่น น้ำดื่ม
และที่ทิ้งขยะรวม เป็นต้น มีการรักษาความสะอาดภายในพื้นที่เพื่อลดมลภาวะ และอุบัติเหตุต่างๆ,
จัดให้มีเครื่องปฐมพยาบาลเบื้องต้น, จัดให้มีไฟฟ้า แสงสว่างในเวลากลางคืน
บริเวณบ้านพักคนงานให้เพียงพอ

สาธารณะสุข กำหนดขอบเขตบ้านพักคนงานให้อยู่ในบริเวณเดียวกัน, มีความเข้มงวดในด้าน

สุขาภิบาลสิ่งแวดล้อม
เพื่อป้องกันการก่อและแพร่กระจายของเชื้อโรคหรือโรคติดต่อจัดให้มีเวรยามรักษาความปลอดภัยออกตรวจดูแลความเรียบร้อยตลอด
24 ชั่วโมง

การป้องกันอัคคีภัย มีการเดินสายไฟทุกขั้นตอน และกระทำอย่างถูกหลักวิชาการ, ออกกฎให้

คนงานดับไฟให้สนิทหลังสูบบุหรี่ และประกอบอาหาร

ทัศนียภาพและสุนทรียภาพ ควบคุมมีดูแลการก่อสร้างบริเวณต่างๆ ภายในโครงการให้เป็น

ไปตามที่ออกแบบไว้ เพื่อรักษาสภาพภูมิทัศน์ที่ดีของโครงการ

- ผลการปฏิบัติจริงเปรียบเทียบกับอัตราสูงสุดตามกฎหมาย

  บริษัทฯได้มีการวางนโยบายในการรักษาสิ่งแวดล้อมเพื่อประโยชน์ของส่วนรวมโดยให้
  เป็นไปตามมาตรการที่ทางราชการกำหนดไว้

- ข้อพิพาทและแนวทางแก้ไข - ไม่มี -

(4) งานที่ยังไม่ได้ส่งมอบ ณ วันที่ 31 ธันวาคม 2544

+--------------------------------------+-------------------------------+
| โครงการ                              | มูลค่า (ล้านบาท)                 |
+--------------------------------------+-------------------------------+
| ชวนชื่นบางนา                           | 4                             |
+--------------------------------------+-------------------------------+
| สิรีนเฮ้าส์ - รัตนาธิเบศร์                  | 1                             |
+--------------------------------------+-------------------------------+
| ชวนชื่น - นีโอเฮ้าส์                      | .5                            |
+--------------------------------------+-------------------------------+
| อารีนาพาร์ค                            | 1.5                           |
+--------------------------------------+-------------------------------+
| ชวนชื่นกอล์ฟอเวนิว                       | .5                            |
+--------------------------------------+-------------------------------+
| ชวนชื่นลาดพร้าว                         | 0                             |
+--------------------------------------+-------------------------------+
| ชลนทีคอนโดทาวน์                        | 1                             |
+--------------------------------------+-------------------------------+
| สิรีนเฮ้าส์ - ดอนเมือง                    | 2.5                           |
+--------------------------------------+-------------------------------+
| รวม                                  | 11                            |
+--------------------------------------+-------------------------------+